Suur migratsioon  Suur migratsioon on 2 miljoni gnuu iga-aastane ränd värskete rohumaade otsingul.  Serengeti tasandikelt põhjapoole Masai Marasse tormavate  sajatuhandepealiste karjade liikumine on eluslooduse suurejoonelisimaid vaatemänge, suurim liikumine, mida tänapäeval üldse võib näha. Gnuudele järgneb umbes pool miljonit sebrat. Nad saabuvad Marasse tavaliselt juulis, jäävad paigale umbes 3 kuuks, et kusagil septembri lõpus tagasiteele asuda. Tegemist ei ole juhusliku kulgemisega lõuna poole vaid sõjaväelist marssi meenutava organiseeritud liikumisega.        Gnuude eesmärgile orienteeritud juhmus on sealjuures imekspandav ja hirmuäratav - nõrgad jäetakse maha, õnnetustest ei hoolita. Kui jõe ületamisel 1 gnuu libiseb, rühivad teised üle tema edasi ja tulemuseks võib olla kümnete loomade pundar, mis lootusetult allavoolu triivib. Takistuse ilmnemisel ei otsita uut teed, vaid püütakse sellest läbi minna. Kui see ei õnnesti, jääb kari lihtsalt seisma. Rahvuspargis on  gnuude teekond suhteliselt ohutu, mujal on tuhanded loomad hukkunud, kui nende tavateele on ootamatult näiteks mõne farmeri tara ehitatud.      Tsavo East  Ligi 22 000 ruutkilomeetril laiuv Tsavo Rahvuspark rajati 1948. aastal, samal aastal jagati see  halduslikel põhjustel kaheks: Ida- ja Lääne-Tsavoks. Pargi kaht mõttelist osa eraldab Nairobi-Mombasa maantee.  Tsavo on Keenia suurim rahvuspark ja väga populaarne. Peamisteks tõmbenumbriteks on suured elevandikarjad, lõvid, pühvlid, hiidkrokodillid, jaanalinnud ja antiloobid. Hea õnne korral võib näha jõehobuseid. Park on looduslikult kaunis ja pakub suurepäraseid loodusvaateid pildistamiseks. Eriti maalilised on Mudanda kalju ja Yatta platoo, mis kujutab endast maailma suurimat laavavälja.